কিশোরগঞ্জের হাওরে এখন বোরো ধান কাটার ধুম পড়েছে। কৃষাণ-কৃষাণীরা সবাই ব্যস্ত। কারো কোন ফুরসৎ নেই। নতুন ফসল ঘরে তোলার আনন্দে মেতে উঠেছে সবাই। হাওরের মানুষের জীবন-জীবিকার একমাত্র অবলম্বন এই বোরো ধান কাটা উৎসব আর চোখ জুড়ানো পাঁকা ফসলের মাঠ হাওরের প্রকৃতিকে দিয়েছে এক অনন্য সজীবতা ও স্বাতন্ত্রতা।  কিশোরগঞ্জের হাওর উপজেলা ইটনা, মিঠামইন, অষ্টগ্রাম, নিকলী, বাজিতপুর,  করিমগঞ্জ, তাড়াইলের সর্বত্র এখন ধান কাটা উৎসব চলছে। এজন্যে তারা হাওরে জমির পাশে এবং বাড়ির নামায় তৈরি করে নিয়েছেন খলা। ধান মাড়াই, শুকানো ও ঝাড়ার কাজে কৃষাণ-কৃষাণী সবাই ব্যস্ত। বোরোর বাম্পার ফলন কৃষকের মুখে হাসি ফিরিয়ে এনেছে। গত বছর আগাম বন্যায় ফসল হারিয়ে মিঠামইন উপজেলার কাটখাল ইউনিয়নের কামালপুর গ্রামের জহুরা আক্তার, ইটনার বড়িবাড়ি ইউনিয়নের এন সহিলা গ্রামের কৃষক আব্দুল মালেক, ইটনার মৃগা ইউনিয়নের ঝুড়কান্দি গ্রামের সুনীতি দেবী হতাশায় বুক চাপড়ালেও এবার তাদের মুখে হাসি। বাম্পার ফলনের সঙ্গে অনুকূল প্রকৃতি হাওরের কৃষকের  ফসল তোলার আনন্দকে বহুগুণ বাড়িয়ে দিয়েছে। বিস্তীর্ণ হাওরে পাঁকা ধানের বিপুল সম্ভার হাওরের বিপুল সম্ভাবনার কথাই জানান দিচ্ছে।  কিশোরগঞ্জ খাদ্য উদ্বৃত্ত একটি জেলা। প্রতিবারই এখানে বাম্পার বোরো উৎপাদিত হয়। যেকোন সময়ের চেয়ে এবার বোরোর ফলন ভালো হয়েছে। জেলায় এবার ১ লক্ষ ৭৫ হাজারের বেশি হেক্টর জমিতে বোরো আবাদ হয়েছে। ফলে আউশ, আমন ছাড়া কেবল বোরো থেকেই এবার প্রায় ৭ লক্ষ মেট্রিক টন চাউল উৎপন্ন হবে বলে কৃষি বিভাগ সূত্রে জানা গেছে। যা জেলার মোট খাদ্য চাহিদার থেকে প্রায় ২ লক্ষ মেট্রিক টন বেশি।